
TIBBY  TAMSON  O'  THE  BUCK 

sA  Cabrach   Wife  3  Views  on   'Things  in   Cfenera/ 

I'M  Tibby  Tamson  o'  the  Buck,  jist  come  tae  Aiberdeen, 
Tae  hae  a  look  aboot  me  an'  tae  see  my  dother  Jean ; 
Her  man's  a  Gordon  Heelander  fae  roon  aboot  Braemar, 
Tho'  noo  he's  ower  the  seas  tae  France  tae  help  them  wi' 
the  war. 

They  surely  were  sair  pitten  till't  tae  tak'  the  like  o'  him — 
A  little-bookit,  bowdle-leggit  aiblach,  gley't  an'  grim — 
Gweed  kens  fat  Jean  saw  in  him,  for  she's  neither  blate  nor 

blin', 
Tho'  aince  a  lassie's  he'rt  is  won  she's  nae  tae  haud  nor  bin' : 

She'll  wyve  romance  aroon  the  heids  o'  natir's  queerest  freaks, 
An'  mairry  ony  mortal  thing  in  kilt  or  tartan  breeks ; 
For  fae  the  plooman  at  the  pleuch  tae  king  upon  the  throne, 
Love's  glamour  gilds  wi'  glittrin'  gowd  the  form  it  lichts  upon. 

Jean  thinks  a  hantle  o'  'im  tho',  an'  haith,  tae  hear  'er  speak, 
She'd  gar  ye  think  if  he'd  commaun'  the  war  wid  en'  neisht 

week  ; 

It's  Jock  said  this,  an'  Jock  did  that,  an'  Jock's  the  hefty  chiel, 
That  fears  na'  man  or  mither's  son  o'  German,  Turk,  or  deil. 

She's  rale  consairnt  aboot  'im,  tae,  an'  that's  fat  brocht  me 

here, 

Tae  keep  her  oot  o'  langer  in  the  forenichts  lang  an'  drear ; 
For  sin'  the  hinner-en'  o'  hairst  she  hisna  heard  a  cheep, 
An'  warslin'  wi'  the  worry  o't's  clean  ca'ed  her  aff  her  sleep ; 
Sae  as  my  kye  hid  a'  gaen  yeel,  I  bribet  Betty  Law 
Tae  min'  my  curnie  hens  an'  deuks  the  time  that  I'm  awa'. 

An'  that's  weel  min't,  for  I  brocht  in  a  twa-three  dizzen  eggs 
Tae  gie  the  wounit  lads  a  treat  as  latig's  they  laist,  for  fegs, 
I  doot  I'll  hae  tae  thraw  their  necks — the  hens',  I  meant  tae 

say — 
For  meat's  sae  dear  they're  eatin'  aff  their  heids  maist  ilka  day. 

'N  I  daurna  peel  my  tatties  noo,  nor  gie  them  neeps  or  kail, 

'N  I  hae  tae  claw  the  pottie  oot  an'  eat  it  a'  masel' ; 

I  dinna  jist  see  daylicht  throu't,  the  logic's  gey  ajee, 

For  I  aye  thocht  b'  keepin'  hens  that  they  were  keepin'  me. 

An'  wow's  me,  for  the  wee  bit  pig,  that  ate  the  orrals  up, 
Wi'  the  sweelins  o'  the  cogie  an'  an  antrin  bite  an'  sup ; 
Its  bed  an'  boord  wis  never  misst,  bit  noo  it's  plain  tae  see 
A  teem  troch  for  the  grumphie  means  a  teem  pigstye  for  me. 

Fat  needs  I  girn  or  grum'le  tho',  they've  deen  their  best,  nae 

doot, 

Tae  han'le  men  an'  maitters  that  they  kentna  ocht  aboot ; 
A  starnie  sugar  for  oor  tea's  noo  byous  ill  tae  get, 
Tho'  Farfar  rock  is  raffy,  an'  there's  routh  o'  pandrops  yet. 

The  fite  bread — weel,  it's  dirty  file,  like  water  fae  the  Dee, 
It's  stodgy  on  the  stammick  an'  it  disna  please  the  e'e ; 
Bit  aye  the  price  gangs  loupin  up,  for  bakers  like  their  fun, 
As  they  sqeeze  anither  penny  oot  o'  crumpet,  scone,  an'  bun. 

An'  as  the  brewer  turns  the  maut,  an'  sowfs  ower  "Scots 

wha  hae," 
He  thinks,  weel  if  the  Scots  will  hae,  the  Scots  will  hae  tae 

pay  ; 

As  for  the  publican,  peer  stock,  he's  dowie  an'  depresst, 
An'  gey  sair  grippet  wi'  the  war,  the  'oors,  an'  a'  the  rest. 

Bit  we  may  fairly  lippen  him  tae  jine  the  game  o'  spoof, 
As  he  claps  a  penny  on  the  gill  at  fifty  un'er-proof, 
The  ane  blames  Lord  Dumdaberdon,  the  ither  Davy  port, 
Bit  'tween  the  twa  they're  keepin'  meat  an'  drink  baith  unco 
short. 

They've  commandeert  the  tatties,  an'  they've  commandeert 
the  hay, 

They've  commandeert  the  aits  an'  meal,  forbyes  the  neeps 
an'  strae, 

They've  commandeert  the  fusky  that  keeps  oot  the  caul  an' 
wet, 

If  they'd  commandeer  some  common-sense,   we'll  get  tae 
Berlin  yet. 

An'  noo  they're  fichrin'  wi'  some  fads  'boot  plooin'  parks  an' 

plots, 

An'  ilka  ane's  a  gair'ner  fae  Lan's  En'  tae  John  o'  Groats ; 
Balgownie's  goufin'  links  they'd  saw  wi'  cabbages  an'  beans, 
An'  plant  pitaties,  leeks,  an'  kail  on  Murcar's  bonnie  greens. 

They'd  saw  ait-seed  on  Tap  o'  Noth,  an'  bere  on  Benachie, 
An'  barley  on  the  Brimmon  Hill  wid  nane  astonish  me ; 
It's  scunnerfu'  the  things  they  say  an'  waur  the  things  they 

vrite, 
An'  sair  tae  see  the  brains  o'  Britain  bummlin'  ower  sic  styte. 

Stravaigin'  doon  the  toon  ae  day  we  drappit  in  tae  Hay's — 
Jean's  unco  weel  upon't,  ye  ken,  and  caresna  fat  she  pays — 
"Here  Jeems,"  says  she,  "  we'll  hae  the  tabble  dottie,  if  you 

please  " ; 
Says  Jeems,  "Ye'll  jist  hae  broth  an'  beef,  forbyes  some 

breid  and  cheese ; 

"For  that's  the  Food  Controller's  hinmaist  order  an'  decree, 
That  twa  coorses  sail  be  luncheon  an'  for  the  denner  three ; 
Bit  I'll  gie  you  twa  bowls  o'  broth  an'  syne  twa  plates  o'  meat, 
Sae  fat's  the  diffrence  if  ye  get  as  muckle's  ye  can  eat?" 

"Weel,  weel,"  says  Jean,  "there's  nae  ill  deen,  an'  jist  tae 

mak  up  for't, 

"We'll  warm  the  c'ockles  o'  oor  he'rts  an'  hae  a  gless  o'  port." 
"A  gless  o'  port,"  says  Jeems,  "My  wird,  d'ye  ken  it's  half- 
past  twa, 

An'  fae  that  time  till  sax  o'clock  ye  get  nae  drink  ava'? 
They'd  fine  me  for  the  sellin'  an'  fine  you  for  the  drinkin'  o't, 
An'  I  daursay  they'd  fine  us  baith  jist  for  even  thinkiri  o't" 

I  thocht  we'd  baith  fa'  throu'  the  fleer  wi'  fair  black-burnin' 

shame — 

Sae  cannily  we  got  oor  trocks  an'  took  oor  wyes  for  hame. 
"Deil  tak  yer  meat  an'  drink  control,"  says  I,  "as  fac'  as 

death, 

The  neisht  we'll  hae  will  be  a  boord  tae  regilate  oor  breath, 
Tae  hain  the  caller  air  we  draw  in  case  that  it  rins  short, 
An'  them  that  needs  an  extra  whiff  maun  get  a  leeshins 

for't. 

Sae  Jean,"  says  I,  "  fat  needs  ye  tchauve  an'  trauchle  here 

yer  leen  ? 

Ye're  fairly  fochen  aff  yer  feet  an'  worn  tae  skin  an'  bein ; 
Ye  needna  fash  aboot  McPhee,  for  yon's  a  wily  wratch, 
He'll  jink  the  German  Geordies,  an'  come  back  athoot  a 

scratch. 

Sae  draw  your  blin's  an'  steek  your  doors  an'  leave  things  ticht 

an'  snod, 

The  neebor  wife  will  tak'  the  cat,  an'  we  will  tak'  the  road, 
Tae  faur  controllers  dinna  fash  tae  mak'  bad  intae  worse, 
An'  fouk  jist  eat  an'  drink  fat  suits  their  palate  an'  their 

purse." 

Sae  het-fit  tae  the  hills  we  hied,  wi'  loupin'  he'rts  aflame, 

An'  feet  sae  lichtly  liftin',  for  they  kent  the  road  wis  hame ; 

We  daidelt  not  by  murm'rin'  streams,  green  howes,  or 
shady  dells, 

For  hill-fouks'  he'rts  aye  hanker  for  the  smell  o'  heather- 
bells. 

My  bield's  nae  muckle  bookit,  jist  a  cosy  but  an'  ben, 
But  aye  I'm  weel  contentit  for  my  warl's  jist — The  Glen  ; 
The  Dev'ron's  eerie  sechin  sooch,  the  birr-bick  o'  the  groose, 
Is  mair  tae  me  than  gowd  or  gear,  braw  freens,  or  muckle 

hoose. 
Ay,  sweet's  the  soun'  in  Heelan'  lugs  tae  hear  the  whirrin' 

flicht 
O'    muircocks  i'  the   gloamin'    as    they're    reistin'   for    the 

nicht. 

An'  couthy  fouk  are  Cabrach  fouk,  an'  kin'ly,  weel-a-wyte, 
For  tinkler,  tramp,  or  beggar-wife  need  never  wint  a  bite ; 
There's  nae  haud-in  o'  meal  an'  milk,  it's  eat  an'  aye  come 

back, 
As  roon  a  roarin'  kitchie  fire  they  claik  the  country's  clack ; 

An'  halesame  is  the  hamely  fare  in  ilka  hoose  an'  ha', 
For  galshachs  an'  clamjamfry  trash  we  canna  thole  ava', 
An'  buirdly  chiels  an'  strappin'  deems  we  rear  wi'  pride  an' 

care 
On  parritch,  brose,  an'  barley  meal,  an'  sic-like  country  fare 

As  birselt  bere-meal  bannocks  byaukit  wi'  a  suppie  whey, 
Weel  thoom't  wi'  butter  fae  the  kirn,  sweet  as  the  new-mown 

hay, 

A  knievelock  o'  a  murlie  kebbuck  rossen  at  the  fire, 
Sweel't  ower  wi'  wauchts  o'  foamin'  milk  jist  feshen  fae  the 

byre. 

On  snawy  days  the  orra  loon  will  girn  a  baud  or  twa, 
Forbye's  there's  aye  a  hen  tae  pluck  for  freens  that  chance 

tae  ca' — 

A  hoch  o'  braxy  mutton  noo  an'  than's  nae  a  wa'-cast, 
An'  fish  is  nae  a  fairly  \vi'  the  Rooster  rinnin'  past. 

At  Aul'  New  Year  the  Merchan's  mairt  is  shot  for  at  Brigen', 
An'  fan  the  Mullert's  soo  is  kill't  it's  pairtet  throu'  the  Glen  ; 
Aul'  Dusty  cairts  it  roon  himsel'  we's  shalt  an'  shoggly  gig, 
An'  shoggly  tae's  the  Mullert  b!  the  time  he  pairts  the  pig — 

A  towmon  syne  he  tum'let  heelster-gowdie  in  the  lade. 

An'  gin  they  got  'im  oot,  peer  sowl,  he'll  ne'er  be  nearer 

dead; 

The  siller  that  he'd  gotten  for  the  pork  wis  tint  or  spent, 
An'  Bell's  aul'  bonnet  hid  tae  dae  anither  Sacrament. 

Losh  guides  !  I'm  surely  ravelt  noo,  an'  haverin'  lots  o'  style 
'Boot  Mullert's  pigs,  an'  Merchan's  mairts,  an'  things  nae 

worth  a  dyte, 

My  lyaugin'  tongue  wags  deavin'  on,  nor  dackles  or  devauls, 
Tho'  gie't  its  due,  it's  nae  the  ane  that  aften  flytes  or  scauls. 

Weel,  as  I  said,  Jean's  browlies  noo,  an'  losh,  I'm  gled  tae  see 
The  roses  in  her  cheeks  again,  the  sparkle  in  her  e'e ; 
An'  fa  cam  hirplin'  in  thestreen  a'  clairtet  ower  wi'  glaur, 
Confooselt  an'  confuffelt  wi'  the  cloors  an'  scaurs  o'  war? — 
Bit  wee  McPhee,  her  sojer-lad,  discharged  an'  hame  for 

gweed, 
An'  wi'  a  teem  sleeve  hingin'  limply  fae  his  shoother-heid. 

Jean  near  ban'  gaed  deleerit  wi'  the  sudden  sicht  an'  shock, 
Syne  scraupit  aff  the  dubs  an'  dirt  until  she  cam  tae  Jock  ; 
She  clappit  him,  an'  straikit  him,  an'  kisst  him  ower  the 

croon — 
For    love's   the   pooer   that   keeps   the    warl'  gaun   furlin' 

roon  an'  roon — 

An'  aifterhin  he  taul's  aboot  the  battle  o'  the  Aisne, 
An'  hoo  he  focht  a  hale  platoon  an'  kill't  them  ane  b'  ane, 
Till  deil  a  German  Hun  wis  left  tae  cairry  on  the  fray, 
Sae  pickin'  up  his  ither  airm  he  stoppit  for  the  day. 

I  widna  center  Jock  McPhee  for  a'  this  warl's  gear, 
I  widna  gang  as  far  as  say  that  Jock  McPhee's  a  leear; 
He  maybe  raxed  a  thochtie  far,  tho'  troth,  it's  hard  tae  tell, 
For  aince  a  Gordon's  birse  is  up,  he'll  face  the  deil  'imsel'. 

Jist  lat  'im  hear  the  pipers  blaw  a  mairch  or  Heelan'  reel, 
An'  Heaven  help  the  foe  that  waits  tae  taste  his  wee  bit  steel, 
For  lat  the  odds  be  fat  they  may,  the  Gordons  "cairry  on," 
It's  a  wye  they  hae  the  lads  that  hail  fae  Dev'ron,  Dee,  an' 
Don. 

An'  Jock's  a  wicket,  wittrous  wratch,  that  aye  cud  stan'  his 

grun', 

An'  jist  the  contermashous  kin'  that  likes  a  fecht  for  fun  ; 
But  noo  wi'  medals  on  his  breist  an'  strips  upo'  his  airm, 
He'll  fecht  his  battles  ower  again  gaun  pottrin'  roon  the 
'*~."-t  fairm. 

An'  if  ye  e'er  set  fit  aroon  the  shoother  o'  the  Buck, 

Jist  speer  your  wye  tae  Bodiebae — ye're  welcome  tae  pot-luck  ; 

An'  tho'  I  dinna  haud  wi'  drink  nor  bibblin  aye  wi'  drams, 

I  keep  a  knaggie  in  the  press  for  incomes,  stouns,  an'  dwaums ; 

An'  ower  a  feuch  o'  bogie  an'  a'  skirp  o'  barley-bree 

Ye'll  hear  the  story  o'  the  war  fae  Sergeant  John  McPhee. 

An'  fan  my  day's  darg's  at  an  en'  an'  fir-logs  lowin'  bricht, 
I'll  tak  my  shank  an'  wirset-clew,  an'  wyve  wi'  a'  my  micht ; 
God  help  my  willin'  fingers  for  it's  a'  that  I  can  dae, 
Tho'  my  he'rt's  amang  the  kilties  far  across  the  grey  Nor'  Sea. 

